ମହାକାଶରେ ମହିଳା ଶକ୍ତି : ଇତିହାସ ରଚିବାକୁ ଯାଉଛି ମିଶନ ଚନ୍ଦ୍ରଯାନ-୨, ଅଭିଯାନର ନେତୃତ୍ବ ନେଉଛନ୍ତି ଏହି ଦୁଇଜଣ ମହିଳା ବୈଜ୍ଞାନିକ - Prameya News7\nମହାକାଶରେ ମହିଳା ଶକ୍ତି : ଇତିହାସ ରଚିବାକୁ ଯାଉଛି ମିଶନ ଚନ୍ଦ୍ରଯାନ-୨, ଅଭିଯାନର ନେତୃତ୍ବ ନେଉଛନ୍ତି ଏହି ଦୁଇଜଣ ମହିଳା ବୈଜ୍ଞାନିକ\n14/07/2019 at 5:52 PM\nନୂଆଦିଲ୍ଲୀ ୧୪|୭ଃ ଚନ୍ଦ୍ରଯାନ-୨ରେ ମହିଳାଙ୍କ କମାଲ । ଏହା ହେଉଛି ମହିଳାଙ୍କ ନେତୃତ୍ବରେ ଉତକ୍ଷେପଣ ହେବାକୁ ଯାଉଥିବା ଦେଶର ପ୍ରଥମ ମହାକାଶ ଅଭିଯାନ । ଭାରତ ଇତିହାସରେ ପ୍ରଥମ ଥର ପାଇଁ ଏହି ମିଶନ ଦୁଇ ଜଣ ମହିଳାଙ୍କ ନେତୃତ୍ବରେ ଆଗେଇ ଚାଲିଛି । ସେହିପରି ପୂରା ମିଶନର ୩୦ ପ୍ରତିଶତ ହେଉଛନ୍ତି ମହିଳା ବୈଜ୍ଞାନିକ ଏବଂ ମହିଳା ଇଞ୍ଜିନିୟର ।\nମହାକାଶରେ ମହିଳା ଶକ୍ତି । ଇତିହାସ ରଚିବାକୁ ଯାଉଛି ମିଶନ ଚନ୍ଦ୍ରଯାନ-୨ । ପ୍ରଥମ ଥର ପାଇଁ ଭାରତ ଇତିହାସରେ ମହିଳାଙ୍କ ନେତୃତ୍ବରେ ମହାକାଶ ଅଭିଯାନ ସଫଳ ହେବାକୁ ଯାଉଛି । ଇସ୍ରୋର ଏହି ମିଶନ ପଛରେ ରହିଛନ୍ତି ଦୁଇ ମହିଳା ବୈଜ୍ଞାନିକ । ଚନ୍ଦ୍ରଯାନ-୨ ର ପ୍ରକଳ୍ପ ନିର୍ଦ୍ଦେଶକ ମୁଥୟା ବନିତା ଏବଂ ମିଶନ ନିର୍ଦ୍ଦେଶକ ରିତୁ କାରିଧାଲ୍। ଏହି ଦୁଇ ଜଣଙ୍କ ସହ ରାତିଦିନ ଏକ କରି କାମ କରୁଥିବା ସମୁଦାୟ ଲୋକବଳର ୩୦ ପ୍ରତିଶତ ହେଉଛନ୍ତି ମହିଳା ବୈଜ୍ଞାନିକ ଏବଂ ଇଞ୍ଜିନିୟର ।\nଚନ୍ଦ୍ରଯାନ-୨ ମିଶନର ଦାୟିତ୍ବରେ ଥିବା ଇସ୍ରୋର ପ୍ରଥମ ମହିଳା ପ୍ରକଳ୍ପ ନିର୍ଦ୍ଦେଶକ ମୁଥୟା ବନିତା ଜଣେ ଇଲେକ୍ଟ୍ରୋନିକ୍ସ ସିଷ୍ଟମ ଇଞ୍ଜିନିୟର । ପ୍ରଥମେ ଏହି ଗୁରୁ ଦାୟିତ୍ବ ନେବାକୁ ବନିତା ମନା କରୁଥିଲେ। ତେବେ ତାଙ୍କର ଦକ୍ଷତା ଉପରେ ଆସ୍ଥା ପ୍ରକଟ କରିଥିଲେ ମିଶନ ଚନ୍ଦ୍ରଯାନ-୧ ର ପ୍ରକଳ୍ପ ନିର୍ଦ୍ଦେଶକ ଏମ୍. ଆନ୍ନାଦୁରାଇ। ୨୦୦୬ ମସିହାରେ ବନିତା ଶ୍ରେଷ୍ଠ ମହିଳା ବୈଜ୍ଞାନିକ ପୁରସ୍କାର ପାଇଥିଲେ ।\nସେହିପରି ଚନ୍ଦ୍ରୟାନ-୨ର ମିଶନ ନିର୍ଦ୍ଦେଶକ ରିତୁ କାରିଧାଲ ଭାରତର ମଙ୍ଗଳ ଅଭିଯାନ ପାଇଁ ଅପରେସନ୍ ଉପ-ନିର୍ଦ୍ଦେଶକ ଭାବରେ କାମ କରିଥିଲେ । ରିତୁ କାରିଧାଲ ଏରୋସ୍ପେସ୍ ଇଞ୍ଜିନିୟରିଂରେ ସ୍ନାତକୋତ୍ତର । ଭାରତର ରକେଟ୍ ମହିଳା ଭାବରେ ରିତୁ କାରିଧାଲ ପରିଚିତ । ମଙ୍ଗଳ ଅଭିଯାନ ଲାଗି ପୂର୍ବରୁ ସେ ଇସ୍ରୋ ଟିମ୍ ପୁରସ୍କାର ସହ ୦୦୭ ମସିହାରେ ଯୁବ ବୈଜ୍ଞାନିକ ପୁରସ୍କାର ମଧ୍ୟ ପାଇଛନ୍ତି ।\nଉଭୟ ବନିତା ଏବଂ ରିତୁଙ୍କର କେବଳ ଦୁଇ ଦଶନ୍ଧିର ଅଭିଜ୍ଞତା ନାହିଁ, ରାତିଦିନ କଠିନ ପରିଶ୍ରମ କରିବାର ନିଷ୍ଠା ମଧ୍ୟ ରହିଛି । ଏହି ମିଶନ ପାଇଁ ଗତ ୧୦ ମାସ ଧରି ଅକ୍ଲାନ୍ତ ପରିଶ୍ରମ କରିଆସୁଛନ୍ତି ଉଭୟ ମୁଥୟା ବନିତା ଏବଂ ରିତୁ କାରିଧାଲ୍ ।\nଚନ୍ଦ୍ରଯାନ-୨ ମିଶନ ପରେ ଇସ୍ରୋର ପରବର୍ତ୍ତୀ ଅଭିଯାନ ହେବ ଗଗନାୟନ । ଏଥିରେ ଅନ୍ୟ ଦୁଇ ଜଣଙ୍କ ସହ ଜଣେ ମହିଳା ମହାକାଶ ବିଜ୍ଞାନୀଙ୍କୁ ପଠାଇବା ପାଇଁ ଇସ୍ରୋ ଯୋଜନା କରୁଛି । ସବୁଠାରୁ ବଡ଼କଥା ହେଉଛି ଭାରତର ଏହି ପ୍ରଥମ ହ୍ୟୁମାନ ସ୍ପେସ୍ ପ୍ରୋଗ୍ରାମ ମଧ୍ୟ ଜଣେ ମହିଳା ବୈଜ୍ଞାନିକ ଭି.ଆର୍. ଲଳିତାମ୍ବିକାଙ୍କ ନେତୃତ୍ବରେ କାମ କରୁଛି ।
